Hansie Cronjé sou vandag 50 word | Maroela Media
Hansie Cronjé, die man wat Suid-Afrika in 53 toetse en 138 eendagwedstryde aangevoer het, sou vandag sy 50ste verjaardag gevier het.
Die oud-Protea wat deur baie as die land se voorste krieketkaptein bestempel word, is in 2002 in 'n vliegtuigongeluk naby George dood.
Hoewel Cronjé destyds voor die King-kommissie getuig het dat hy onder meer $140 000 van Indiese beroepswedders ontvang het om inlingting oor spankeuses en speeltoestande deur te gee én dat hy lewenslank uit krieket weens sy vermeende betrokkenheid by wedstrydknoeiery geskors is, bly "Hansie" steeds een van Suid-Afrika se gunsteling-spelers.
Gedurende die ondersoek het hy voet by stuk gehou dat hy nooit die uitslag van enige wedstryd beïnvloed het nie.
Die oudleerling van Grey Kollege spog met 'n hoogste telling van 135 (teen Indië) in toetskrieket en dit was veral sy indrukwekkende mokerveeghou teen draaiers wat van hom 'n baie gevaarlike kolwer gemaak het.
Sy medium-/vinnige aflewerings was veral effektief in eendagkrieket en sy 5/32 (ook teen Indië in Kaapstad) het sy waarde as veelsydige speler onderstreep.
Dit was egter in sy vennootskap met wyle Bob Woolmer waar hy naam as 'n avontuurlustige en talentvolle kaptein gemaak het.
Woolmer het destyds gesê dat Cronjé die beste kaptein was saam met wie hy gewerk het.
Woolmer – wat die Proteas van 1994 tot en met die Wêreldbeker-kriekettoernooi in 1999 aangevoer het – is tydens die 2007 Wêreldbeker-toernooi dood in sy hotelkamer in Jamaika aangetref.
Die gewilde Engelsman het toe Pakistan afgerig en sy dood was net 'n paar dae nadat die span deur Ierland in die toernooi uitgeskakel is.
Ons sal Hansie altyd mis. Hy was die beste ooit en is op so 'n onregverdige wyse veroordeel. Ek sal die dag toe die nuus bekend gemaak is dat hy omgekom het in 'n vliegongeluk nooit vergeet nie.